Diari Oficial de la Generalitat Valenciana


Sumari del DOGV 3646, del 16-12-1999 (1999/10224)

ORDRE de 10 de novembre de 1999, de la Conselleria de Cultura, Educació i Ciència, per la qual es convoquen els Premis al Rendiment Acadèmic adreçats a les persones que han finalitzat els estudis d'educació universitària durant el curs acadèmic 1998-1999 en les universitats públiques valencianes.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3646

Data del DOGV
:   16-12-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/10062


Data del document
:   10-11-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * universitat
    * premi cultural
    * estudiant
    * alumne
    * distinció honorífica

ORDRE de 10 de novembre de 1999, de la Conselleria de Cultura, Educació i Ciència, per la qual es convoquen els Premis al Rendiment Acadèmic adreçats a les persones que han finalitzat els estudis d'educació universitària durant el curs acadèmic 1998-1999 en les universitats públiques valencianes. [1999/A10237]
  
El Decret 18/1996, de 5 de febrer, del Govern Valencià, de mesures de suport als estudiants universitaris a la Comunitat Valenciana, establix la possibilitat de concedir uns premis al rendiment acadèmic.
  
Estos premis al rendiment acadèmic en estudis d'educació universitària es van convocar per primera vegada per al curs 1995-1996, a fi de distingir l'alumnat que realitze amb major brillantor els estudis universitaris, per mitjà d'un reconeixement de caràcter oficial que al mateix temps comporte una assignació econòmica. Igualment, suposen un estímul, perquè els estudiants milloren el rendiment acadèmic.
  
Per tot això, i en compliment del que establix l'article 2 del Decret 18/1996, de 5 de febrer, del Govern Valencià, de mesures de suport als estudiants universitaris a la Comunitat Valenciana,
  
ORDENE
  
Primer
  
Convocar els Premis al Rendiment Acadèmic en acabar els estudis d'educació universitària, adreçats a les persones que han finalitzat estos en les universitats públiques de la Comunitat Valenciana, durant el curs acadèmic 1998-1999, que tindran els efectes que establix el Decret 18/1996, de 5 de febrer, del Govern Valencià, de mesures de suport als estudiants universitaris a la Comunitat Valenciana.
  
Segon
  
L'import global màxim dels premis que s'han de concedir no podrà excedir d'44.437.246 de pessetes. La concessió d'estes ajudes està condicionada a l'existència en el pressupost de l'any 2000 de crèdit suficient i adequat.
  
Tercer
  
S'aproven les bases que han de regir la concessió dels premis a què fa referència esta ordre i que s'inclouen com a annex I.
  
DISPOSICIONS FINALS
  
Primera
  
Faculta la directora general d'Ensenyaments Universitaris i Investigació, perquè dicte les instruccions complementàries que siguen necessàries per dur a terme el que disposa esta ordre i delega l'atribució d'atorgar els premis a què fa referència esta convocatòria.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i el Procediment Administratiu Comú i els articles 10, 14 i 46 de la Llei Reguladora de la Jurisdicció Contenciosa Administrativa, la present ordre, que posa fi a la via administrativa, podrà ser objecte de recurs potestativament en reposició o caldrà plantejar directament el recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant la Direcció General d'Ensenyaments Universitaris i Investigació, en el termini d'un mes comptador des de l'endemà de la publicació en Diari Oficial de la Generalitat Valenciana.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació en el Diari Oficial de la Generalitat Valenciana.
  
València, 10 de novembre de 1999
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX I
  
Bases per a concedir els Premis al Rendiment Acadèmic
  
1. Beneficiaris o beneficiàries
  
Podran ser beneficiaris o beneficiàries d'estos premis els estudiants que han finalitzat els estudis universitaris en alguna de les universitats públiques de la Comunitat Valenciana durant el curs 1998-1999, sempre que acrediten la residència en qualsevol municipi de la Comunitat Valenciana.
  
S'atorgaran dos premis per cada universitat, fins als primers 10.000 alumnes. Si s'excedira d'este nombre, es concedirà un altre premi més per cada 10.000 alumnes addicionals per universitat.
  
2. Criteris de concessió
  
Per a concedir el premi s'avaluarà la nota mitjana que consta en la certificació acadèmica personal expedida per la universitat corresponent, en els termes que s'establixen tot seguit.
  
En este sentit, si la nota mitjana indicada en l'esmentada certificació està expressada de forma literal, es computarà d'acord amb el barem següent:
  
Matrícula d'honor: 10 punts.
  
Excel·lent: 9 punts.
  
Notable: 7,5 punts.
  
Aprovat: 5,5 punts.
  
Els alumnes que, dins del límit màxim que establix el paràgraf segon de la base 1 per a cada universitat, obtinguen la màxima diferència positiva entre la nota mitjana de l'expedient personal i la nota mitjana de tot l'alumnat del mateix ensenyament que hauran finalitzat els estudis en el curs acadèmic 1998-1999 seran premiats.
  
En el cas d'igualtat, la Comissió d'Avaluació podrà tindre en consideració en la valoració dels expedients acadèmics, el curriculum vitae de les persones sol·licitants i altres mèrits addicionals que indiquen l'excel·lència acadèmica de la persona sol·licitant.
  
Si de l'aplicació dels criteris de valoració anteriorment indicats, més d'un estudiant d'un mateix ensenyament i universitat reunixen els requisits de concessió, sols es podrà premiar l'estudiant que ha obtingut la major puntuació, llevat que el nombre de candidats i de candidates siga igual al nombre de premis que corresponga a la seua universitat; en este cas es concedirà a tots.
  
3. Presentació dels candidats
  
Les persones sol·licitants hauran de presentar la documentació següent:
  
a) Sol·licitud formulada segons el model oficial establit en l'annex II.
  
b) Certificació acadèmica personal, original o fotocòpia compulsada amb l'original, en què s'expressa la nota mitjana obtinguda, i també la denominació i nombre d'assignatures que integren el pla d'estudis, s'especificarà si són quadrimestrals, la qualificació obtinguda i el nombre de crèdits que la integren, si pertoca.
  
c) Breu curriculum vitae amb indicació, si pertoca, dels premis i beques que li han sigut concedits i els mèrits que desitge al·legar; s'acompanyarà amb la documentació justificativa que corresponga.
  
d) Fotocòpia del document nacional d'identitat i certificat d'empadronament
  
e) Fotocòpia compulsada amb l'original del títol oficial o, en el seu defecte, del document que acredite que han sigut satisfets els drets per a l'expedició del títol.
  
Les sol·licituds es presentaran en el Registre General de la Conselleria de Cultura, Educació i Ciència, o per mitjà de qualsevol dels procediments que disposa l'article 38 de la Llei de Règim Jurídic de les Administracions Públiques i del Procediment Administratiu Comú.
  
4. Termini de presentació
  
Les persones interessades podran presentar les sol·licituds en el termini d'un mes des de la publicació de la present ordre en el Diari Oficial de la Generalitat Valenciana. Si l'esmentat termini acaba en dia inhàbil o en dissabte, s'entén prorrogat al primer dia hàbil següent.
  
5. Instrucció del procediment i proposta de resolució
  
L'òrgan competent per a la instrucció del procediment és la Direcció General d'Ensenyaments Universitaris i Investigació, que realitzarà d'ofici les actuacions que considere necessàries per a la determinació, coneixement i comprovació de les dades en virtut de les quals s'ha de dictar la resolució.
  
L'examen de les sol·licituds presentades i la consegüent proposta de concessió dels premis correspon a una comissió d'avaluació formada per:
  
Presidenta: la directora general d'Ensenyaments Universitaris i Investigació.
  
Vocals: un vicerector per cada una de les universitats de la Comunitat Valenciana.
  
Secretari: el cap del Servei de Gestió i Administració Universitària.
  
La comissió ajustarà el funcionament al que establix l'article 22 i següents de la Llei 30/1992, de 26 de novembre, del Règim Jurídic de les Administracions Públiques i el Procediment Administratiu Comú.
  
6. Resolució
  
El termini per a dictar la resolució serà de dos mesos comptadors des de l'endemà de la finalització del termini establit per a presentar les sol·licituds. La resolució de la present convocatòria sobre la relació dels premis atorgats, es farà pública en el Diari Oficial de la Generalitat Valenciana. En el cas que no es resolga el procediment en el termini anteriorment establit, s'entendrà que les sol·licituds han sigut desestimades.
  
La documentació que presentaran les persones sol·licitants es podrà retirar dins dels tres mesos següents a la publicació en el Diari Oficial de la Generalitat Valenciana de la resolució de la convocatòria.
  
7. Quantitat i pagament
  
La quantitat de cada premi serà de 500.000 pessetes, que es pagaran a les persones premiades una vegada acrediten que estan al corrent de les obligacions tributàries i amb la Seguretat Social.
  
Els premis estan subjectes a la retenció per l'impost sobre renda de les persones físiques que legalment pertoca.
  
8. Publicitat
  
Les autoritats universitàries procuraran la màxima difusió i coneixement de la present convocatòria, per a la qual cosa ordenaran la inserció en els taulers d'anuncis dels centres universitaris.
  
9. Certificat acreditatiu
  
S'atorgarà un certificat acreditatiu de la concessió del premi a l'alumnat premiat.